แห่รวบพาร์นักลงทุนยี้หุ้นต่ำบาท
ตลาดหลักทรัพย์ เปิดหุ้นต่ำบาท หดเหลือ 38 บริษัท ลดลง 48% แนวโน้มการลงทุนเปลี่ยน นักลงทุนเมินหุ้นต่ำบาทมองเป็นหุ้นปั่น
2 พ.ย. 2555

ตลาดหลักทรัพย์ เปิดหุ้นต่ำบาท หดเหลือ 38 บริษัท ลดลง 48% แนวโน้มการลงทุนเปลี่ยน นักลงทุนเมินหุ้นต่ำบาทมองเป็นหุ้นปั่น
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย เปิดเผยว่า ขณะนี้พบว่าจำนวนบริษัทจดทะเบียน (บจ.) ที่มีราคาซื้อขายต่ำกว่า 1 บาท เหลืออยู่เพียง 38 บริษัท ลดลง 48% จากสิ้นปีที่ผ่านมามีจำนวน 73 บริษัท 
ทั้งนี้ 38 บริษัทเป็นหุ้นในตลาดหลักทรัพย์ 31 บริษัท และตลาดหลักทรัพย์เอ็มเอไอ (mai) 7 บริษัท 
สาเหตุที่หุ้นต่ำกว่า 1 บาทเหลือน้อยลงเกิดจากหลายปัจจัยทั้งดัชนีหุ้นเพิ่มขึ้น และ บจ.พยายามใช้เครื่องมือทางการเงินสร้างความน่าสนใจให้กับหุ้น ต่างจากในอดีตที่อาจละเลยไป 
สำหรับเครื่องมือที่นำมาใช้ คือ การรวมมูลค่าหุ้นที่ตราไว้ (พาร์) เพื่อให้ราคาหุ้นเป็นที่น่าสนใจของนักลงทุน และสร้างภาพลักษณ์ที่ดีให้กับตัวหุ้นเอง เพราะหุ้นต่ำกว่า 1 บาท มักถูกเข้าใจว่าเป็นหุ้นปั่น และ บจ.เองก็ไม่ต้องการถูกมองเช่นนั้น จึงได้ตัดสินใจรวมพาร์ 
“ขณะนี้ พบว่า บจ.พยายามออกแบบหุ้นของตัวเองเพื่อให้เป็นที่โดนใจของนักลงทุน มีทั้งรวมพาร์และแตกพาร์ตามเหมาะสม ซึ่งหุ้นที่มีราคาสูงต้องการสร้างสภาพคล่องก็แตกพาร์” นายชนิตร กล่าว
การรวมพาร์เป็นการพัฒนาในเชิงบวก เพิ่มคุณภาพให้กับตัวหุ้นและตลาดไม่ต้องการเห็นตลาดทุนไทยเต็มไปด้วยหุ้นต่ำกว่า 1 บาท ซึ่งปีนี้มี บจ.แตกพาร์ 14 บริษัท และรวมพาร์ 3 บริษัท 
ขณะที่จำนวนหุ้นที่ราคาต่ำกว่ามูลค่าทางบัญชี (บุ๊กแวลู) ลดลงจากสิ้นปีก่อน 191 บริษัท เหลือ 125 บริษัท